钦定古今图书集成/明伦汇编/宫闱典/第072卷 > 《皇太子请家令寺地给贫人表》前人
## 钦定古今图书集成/明伦汇编/宫闱典/第072卷 > 《皇太子请家令寺地给贫人表》前人

臣某言：“臣闻法天之道，义属于有馀；象地之宜，理存
于益寡。顷以咸城近县，鄜市傍州，颇积风霜，或侵苗
稼。天皇两仪合德，百姓为心，发仓廪以赈贫人，垂雨
露以滋微物，俗荷财成之施，家怀停毒之恩。臣滥奉
宗祧，亲承覆载。岁时衣服，咸凭府藏之馀；朝夕膳羞，
必伫饔饩之办。过此以往，臣亦何求？但知问竖寝门”，
尊师胄序，魏两文儒之盛，窃所系心，汉储汤沐之资，
未尝留意。但关辅之地，萌庶孔殷，丁壮受田，罕能充
足，所以水旱之岁，家室未丰，正末端本，思有裨助。臣
家令寺有地九百馀顷，特请回授关中贫下等色。虽
地非安邑，宁期千户之封，而价等露台，虚费十家之
产。伏乞皇恩远及，圣泽旁流，矜臣愚“效，遂臣诚请。谨
遣某官奉表以闻。”